मुआवजा दिलाने रिश्वत मांग रहा क्लर्क निलंबित
कलेक्टर ने भू-अर्जन शाखा के हेड क्लर्क पवन विजयवर्गीय को रिश्वत मांगने के एक प्रकरण में जांच के बाद निलंबित कर दिया है। क्लर्क पर रेलवे के लिए शासन द्वारा अर्जित की जा रही जमीनों का मुआवजा दिलाने के लिए रिश्वत मांगने का आरोप लगाया गया था।
जानकारी के मुताबिक 27 फरवरी को सुल्तानपुर बामलावे के ग्रामीणों ने कलेक्टोरेट में प्रदर्शन किया था। इनका कहना था कि रामगंज मंडी-भोपाल रेलवे लाइन के प्रोजेक्ट में उनकी जमीनें शासन के द्वारा अर्जित की गई हैं। लेकिन उन्हें अब तक इसके बदले मुआवजा नहीं मिल पाया है। ग्रामीणों ने इस दौरान कलेक्टर से शिकायत की थी, मुआवजा जारी करने के नाम पर राजस्व शाखा का क्लेरिकल स्टाफ उनसे एक-एक हजार रुपए की रिश्वत मांग रहा है।
इस दौरान लगभग 60 किसानों ने रिश्वत न देने के चलते उनके प्रकरण लंबित किए जाने का आरोप भी लगाया था। इस पर कलेक्टर के निर्देश पर एडीएम राजेश जैन ने मौके पर जाकर शिकायत की जांच की थी।
hin_Deva hin_Deva hin_Deva hin_Deva